---------------------------

Den store æble-plantedag i Engelstrup.

Så blev båndet mellem Grevinge og Herrestrup for alvor sat igang. Midt mellem de to byer, i Engelstrup, blev plantet ca. 70 æbletræer. Med tiden vil båndet af æbletræer vokse mod øst og vest og til sidst forbinde de to byer.

Med Æbleværkstedet som arrangør mødte 9 plantefolk frem lørdag d. 10.11.18 kl. 10.00. Gravemaskinen lod vente på sig , og så tog plantefolkene, hu-hej, spaderne og gravede 16 træer ned langs Engelstrupvej på Prebenholms jord. Velkendte som mindre kendte æbler. Træerne er beskyttet af et planterør og en kraftig pæl, så vejfolkene kan tage hensyn.

Efter en hyggelig formiddagskaffe i den lille sal i forsamlingshuset kom der fart på. Alle 9 deltagere fordelte de mange del-opgaver i hælene på gravemaskinen: tilpasse hullet, sætte træet i hullet, lægge ukrudtsdug af pap, sætte planterør og banke pæl i og registrere træet med navn og placering ...... 23 gode danske sorter står nu ud for Forsamlingshuset og vil med tiden kunne gøre gavn i køkkenet. Og så bliver det smukt. Måske der sættes en bænk op en dag ?

Kl. 16 var vi færdige . Så havde vi nemlig også nået at plante 30 vilde æbletræer tæt på Rute 21. Denne lund består af æbler, som er fundet rundt i landskabet, på brakmarker, i vejkanter, markskel og private haver. Med tiden vil de måske finde god anvendelse som spiseæbler, madæbler, cideræbler osv. osv. En ny naturressource som vi har fundet i Odsherred. Odsherreds egen genbank.

Forsamlingshuset vil slå græs omkring træerne og måske vil man sørge for et lille uslået stykke til den vilde flora og insektverden, ligesom man gør i Engelske community ochards, som disse små æblelunde kaldes.

Tak til forsamlingshusets to søde damer for super servisering. Velsmagende suppe og lun flutes og kaffe/the med Grevingebagerens æbletærte til. Øl og vand slukkede den værste tørst.

Et æblelaug skal nu fortsætte arbejdet med at tilse de nye træer. Måske een eller anden har lyst at være med 2 gange om året. Allerede nu er Rune Sørensen, Sten Kaspersen og Peter Møller med .

Tekst og fotos af Peter Løn Sørensen

Æbleværkstedet

PS: Dagen efter blev plantet 8 æbletræer på Humlehaven ved Atterup, så det er tæt på 80 træer der blev plantet i weekenden.